สรุป LINE เป็นของญี่ปุ่น หรือ เกาหลี?
ทุกคนรู้ว่าคนญี่ปุ่นใช้ LINE เหมือนคนไทย แต่บางคนบอกว่า LINE เป็นของเกาหลี รู้หรือไม่ว่าคนเกาหลีไม่ได้ใช้ LINE คุยกัน แล้วสรุป LINE เป็นของญี่ปุ่น หรือ เกาหลี กันแน่ ลงทุนแมนจะเล่าให้ฟัง..
19 ส.ค. 2562

สรุป LINE เป็นของญี่ปุ่น หรือ เกาหลี? / โดย ลงทุนแมน
ทุกคนรู้ว่าคนญี่ปุ่นใช้ LINE เหมือนคนไทย
แต่บางคนบอกว่า LINE เป็นของเกาหลี
รู้หรือไม่ว่าคนเกาหลีไม่ได้ใช้ LINE คุยกัน
แล้วสรุป LINE เป็นของญี่ปุ่น หรือ เกาหลี กันแน่
ลงทุนแมนจะเล่าให้ฟัง..
LINE แอปพลิเคชัน ที่เราใช้กันอยู่ทุกวันนี้ บริหารโดย Line Corporation ที่ประเทศญี่ปุ่น
ซึ่ง Line Corporation มีเจ้าของอีกทีคือ บริษัท Naver Corporation จากประเทศเกาหลีใต้
Naver เป็นหนึ่งในบริษัทเทคโนโลยีที่ใหญ่สุดในเกาหลีใต้
รู้หรือไม่ว่า คนเกาหลีไม่ได้มีแต่ Google ไว้หาข้อมูลเท่านั้น แต่ยังมี Naver เป็นคู่แข่งในการหาข้อมูล ซึ่งมีส่วนแบ่งตลาดพอๆ กันกับ Google
ในอดีต Naver ควบรวมกับ บริษัท Hangame ผู้ผลิตเกมออนไลน์ และเปลี่ยนชื่อเป็น NHN ซึ่งย่อมาจาก Next Human Network
ในเวลานั้น NHN มีบริษัทลูกอยู่หลายแห่งทั้งในเกาหลีใต้และญี่ปุ่น โดยเน้นที่ธุรกิจเกี่ยวกับเทคโนโลยี
ซึ่งบริษัท NHN Japan ก็เป็นหนึ่งในนั้น
NHN Japan เปิดตัว LINE ครั้งแรก ในปี 2011
หลังจากเปิดตัวไม่นาน LINE ก็กลายเป็นแอปพลิเคชันแช็ตที่ได้รับความนิยมอย่างมาก
โดยเฉพาะในญี่ปุ่น ไต้หวัน และ ไทย
จุดขายที่ทำให้ LINE นั้นเติบโตก็คือ สติกเกอร์ ซึ่งเป็นการสื่อสารรูปแบบใหม่ ที่สามารถถ่ายทอดอารมณ์ของผู้ใช้งานโดยที่ไม่ต้องพิมพ์ให้ยืดยาว
และ ในที่สุดบริษัท NHN ก็แยกบริษัทอีกครั้งเป็น Naver Corporation และ NHN Entertainment และ LINE ถือว่าเป็นส่วนหนึ่งของบริษัท Naver Coporation ในปัจจุบัน
แล้ว LINE ทำรายได้ให้กับ Naver Corporation มากแค่ไหน?
ผลประกอบการของ Naver Corporation
ปี 2016 รายได้ 103,125 ล้านบาท รายได้จาก LINE 39,310 ล้านบาท
ปี 2017 รายได้ 119,950 ล้านบาท รายได้จาก LINE 42,790 ล้านบาท
ปี 2018 รายได้ 143,250 ล้านบาท รายได้จาก LINE 52,740 ล้านบาท
จะเห็นได้ว่า LINE มีสัดส่วนรายได้เฉลี่ยเพียง 37% ของรายได้ทั้งหมด
แปลว่า Naver ยังมีธุรกิจอื่นที่ใหญ่กว่า LINE อีกด้วย..
คำตอบก็คือ ธุรกิจ Search Engine ทำเงินมากสุดให้ Naver
รองลงมาก็คือ LINE
ปิดท้ายด้วยข้อมูลที่น่าสนใจ
ถึงแม้ว่า LINE จะมีบริษัทแม่เป็นบริษัทเกาหลีใต้
แต่แอปพลิเคชันแช็ตที่นิยมใช้มากที่สุดในเกาหลีใต้กลับไม่ใช่ LINE
แอปที่คนเกาหลีใต้ใช้แช็ตกันก็คือ Kakao..
และจริงๆ แล้วทั้ง 2 บริษัทนี้มีส่วนที่เกี่ยวข้องกันอยู่ด้วย
เพราะ Kakao นั้น ถูกก่อตั้งขึ้นโดย อดีต CEO ของบริษัท NHN
ชื่อนาย Kim Beom-soo
ซึ่งเขาได้ลาออกมาเปิด แอปพลิเคชันของตัวเอง และแอปนั้นได้กลายเป็นแอปที่นิยมมากสุดในเกาหลีใต้นั่นเอง..
----------------------
Blockdit แอปที่เป็นเหมือน คลังความรู้ขนาดใหญ่
อ่านฟรี โหลดเลย 
----------------------
References
-Naver Annual Report 2018
-LINE Annual Report 2018
-